Bramel

duum|Luftbild von’n Polder Bramel
Bramel is en Dörp in’t Vieland in de Gemeen Schippdörp in’n Landkreis Cuxhoben, Neddersassen. To dat Dörp höört ok de Oort Dannenkamp to.

 Geografie 

Bramel liggt an’n Rand von de Geest. Von Oosten her löppt so bi een Kilometer in’n Noorden de Stroom Geest na Westen hen an Bramel langs. In’n Süüdoosten liggt de Sellster See un in’n Noordoosten de Polder Bramel.

Dicht bi is ok dat Naturschuulrebeed Sellster See un Ossentriftmoor/Wild Moor.

De Naveröörd sünd Maschkamp in’n Noordoosten, Sellst in’n Süüdoosten, Schippdörp un Friedheim in’n Süüdwesten un Spaden un Laven in’n Noordwesten.

 Historie 

Dat eerste Maal in de Oorkunnen kummt de Oort 1185 as Brameloh vör. De Naam kummt wohrschienlich von Braam un Loh (Holt).

Bramel hett to dat Amt Stotel-Vieland un denn bet 1885 to de Amtsvaagdie Geestendörp in dat Amt Leh tohöört. Na 1885 weer dat in’n Kreis Geestmünn. 1932 is dat Deel von’n Landkreis Wersermünn un 1977 von’n Landkreis Cuxhoben worrn.

An’n 1. Januar 1971 is dat Dörp Deel von de Samtgemeen Geestoort worrn. Aver al mit de Gemeenreform in Neddersassen an’n 1. März 1974 is de Samtgemeen wedder oplööst worrn un de Gemeen Bramel keem an de Gemeen Schippdörp.

In’n Eersten Weltkrieg sünd 15 Soldaten ut Bramel fullen oder vermisst, un in’n Tweten 39http://www.denkmalprojekt.org/2009/schiffdorf-bramel_wk1u2_ns.htm.

 Inwahnertall 

 Religion 

Bramel is evangeelsch-luthersch präägt un billt mit de Dreekönigskark en egen Kaspel. De Klock von de Kark is 1450 gaten worrn, denn aver in’n September 1822 sprungen un nee gaten worrn.

 Wapen 

Dat Wapen von Bramel wiest op grönen Grund en sülvern Toorn mit rood Dack un ünnen en sülvern Wellenlien. De Wellenlien steiht för de Geest un de Toorn för den Brameler Klockentoorn.

 Oortsbörgermeesters 

 opstunns: Marlis Stuthmann (CDU)

 Kultur 

In Bramel an de Kark steiht en Denkmaal för de Fullenen ut de twee Weltkrieg’.

 Verenen 

De Schützenvereen Bramel is 1890 grünnt worrn un de Freewillige Füürwehr 1902.

 Weertschop un Infrastruktur 

De Filiaal von de Volksbank Bremerhoben-Cuxland in Bramel hett 2013 dichtmaakt.

 Verkehr 

Bramel liggt an de Kreisstraat 60, de in’n Noordoosten över de Geest na Maschkamp un Elm löppt un in’n Süüdwesten na Schippdörp. Von de K 60 geiht na Noordwesten de K 61 af un geiht na Laven. En lüttjere Straat löppt ans noch na Sellst.

De nächste Bahnhoff is de Bahnhoff Bremerhoben an de Bahnlien Bremen-Cuxhoben.

 Footnoten 

 Weblenken 

 Websteed to dat Dörp (hoochdüütsch)
 Websteed von’n Heimatvereen (hoochdüütsch)

Kategorie:Oort
Kategorie:Landkreis Cuxhoben